Sarô sa matimbáng na isinúrat niyá asín nagin toltólan kan mga historyador ngonyán iyó an artikulong Mga Pagkagiromdom ninsi Aldaw na Tigdorolagan Digdi sa Naga. Ipinalagdâ iní sa Sanghiran nin Bikol kan 1927. Digdí madetalye niyáng ipinagladáwan an mangirhát na pangyári kan mag-alsa an duwáng kabò sa Gwardya Sibil na sindá Felix Plazo asín Elias Angeles. Pina-istorya niyá digdí an saróng empleyado sa Imprenta nindá na nakasaksíng gayó, kaibá an saíyang mga pagmasíd, kan si mga nangyáring purutókan asín baradílan sa haraníng tongód kan paimprentahan. Iní huli ta pirá sanáng dupá an rayô kan paimprentahan sa Simbahan nin San Francisco, kun saen dumán nagpaíli si mga Kastila.